Kolos s Rodosa (film)

Kolos s Rodosa () jest film Sergia Leonea iz 1961. To je bio prvi film u kojem je Leone potpisan kao režiser u žanru s kojim je već imao iskustva (kao pomoćnik režisera u filmovima Ben-Hur i Quo vadis?). To je daleko najmanje poznat Leoneov film, a također je jedini njegov film za koji muziku nije komponirao Ennio Morricone.

 Radnja 
Grčki vojni junak Darios (Calhoun) posjećuje svog strica Lizipa (George Rigaud) na Rodosu 280. p. n. e. Na tom je otoku upravo završena gradnja ogromnog kipa boga Apolona koji će čuvati luku, a stanovnici planiraju stupiti u savez sa Feničanima, koji bi bio neprijateljski za Grčku.

Darios flertuje s lijepom Dialom (Massari), kćerkom Haresa iz Lindosa (Félix Fernández, glavnog uma koji stoji iza izgradnje kipa. U isto vrijeme povezuje se s grupom pobunjenika koju vodi Pelioklo (Marchal). Ti pobunjenici žele zbaciti s vlasti tiranskog kralja Rodosa po imenu Serso (Roberto Camardiel). No isto to pokušava i Sersov zli zamjenik Tar (Conrado San Martín). Tar je prokrijumčario feničanske vojnike na Rodos kao robove i njegovi ljudi zauzimaju Kolosa kako bi osigurali siguran ulazak feničanskoj floti.

Pobunjenici saznaju za ovaj plan i odlučuju se obratiti Grcima za pomoć. Darios, kome je zabranjen odlazak s otoka pod sumnjom da je špijun, nesvjesno će raditi kao kurir. Ali njihov pokušaj napuštanja luke pod plaštom noći osujetilo je odbrambeno oružje kod Kolosa i bivaju uhvaćeni. Naravno, i Darios je optužen kao učesnik u zavjeri. Međutim, tik prije no što zarobljenici trebaju biti pogubljeni ostatak pobunjenika uspijeva ih osloboditi.

U njihovom skrovištu Pelioklo odlučuje da invaziju mogu zaustaviti jedino ako preuzmu kontrolu nad Kolosom i oslobode svoje saborce koji su već ranije zarobljeni i osuđeni da rade kao robovi u podnožju Kolosa; mehanizam za otvaranje tamnica nalazi se unutar samog Kolosa. Darios shvata da je bez izviđanja misija osuđena na propast i pokušava pridobiti Dialinu pomoć. Nažalost, on joj nepromišljeno govori za pobunjeničko skrovište. Diala, koja čezne za moći, izdaje Dariosa i navodi Tara da gotovo istrijebi sve pobunjenike, osim Mirte (Mabel Karr) i Korosa (Aranda), Pelioklove sestre i brata, koji se uspijevaju sakriti.

Pelioklo i njegovi ljudi zarobljeni su i prisiljeni da u lokalnoj areni zabavljaju ljude. No, taman kad Darios stigne kako bi javno otkrio izdajnikovu zavjeru, Tar mu pokvari plan i ubija Sersa i njegovu pratnju. Pobunjenici se odmah zapute da provedu svoje planove, ali se pobuna čini osuđenom na propast: Darios je uhvaćen dok je pokušao pokrenuti mehanizam za otvaranje tamnica, a Koros, koji mu se pridružio, biva ubijen. Totalni juriš pobunjenika na Kolosa osujećen je Kolosovim teškim arsenalom i oni su prisiljeni povući se u grad.

Tarov plan odvija se glatko sve dok vojnici ne ubiju Dialinog oca, koji nije želio vidjeti kako zloupotrebljavaju njegovo životno djelo, a zemljotres i jaka oluja pogađaju otok taman kad je neprijateljska flota bila vidljiva na horizontu. Kad podrhtavanje tla žestoko uzdrma kip, Tar i njegovi ljudi bježe iz Kolosa, ali ih na gradskim ulicama poubijaju pobunjenici. Diala, mučena krivnjom, oslobađa Dariosa, ali ubrzo gine od dijelova koji su padali s kipa. Zemljotres i dalje traje i Kolos se konačno ruši i pada u zaljev gdje je luka.

Nakon što se bijes prirode završio, Darios i Mirta susreću se s Lizipom izvan ruševina grada. Lizip govori da je Darios sada slobodan da ide gdje želi, ali njegov nećak objavljuje da će se oženiti Mirtom i ostati na Rodosu kako bi pomogao učiniti otok opet mirnim.

 Vanjski linkovi 


Kategorija:Filmovi iz 1961.
Kategorija:Filmovi na italijanskom jeziku
Kategorija:Italijanski filmovi
Kategorija:Italijanski avanturistički filmovi
Kategorija:Francuski filmovi
Kategorija:Francuski avanturistički filmovi
Kategorija:Španski filmovi
Kategorija:Španski avanturistički filmovi
Kategorija:Filmovi s radnjom u staroj Grčkoj
Kategorija:Filmovi snimljeni u Španiji
Kategorija:Režiserski debiji